Az Unió célja az, hogy egy európai kutatási térség létrehozásával, amelyen belül a kutatók, a tudományos ismeretek és a technológiák szabadon áramlanak, erősítse tudományos és technológiai alapjait, továbbá ösztönözze versenyképességének fejlődését – ideértve az Unió iparát is. E célból az Unió az egész területén ösztönzi a vállalkozásokat – a kis- és középvállalkozásokat is beleértve –, a kutatási központokat és egyetemeket a magas színvonalú kutatási és technológiafejlesztési tevékenységeik terén; támogatja azokat az együttműködésüket célzó erőfeszítéseiket, amelyek célja elsősorban az, hogy a kutatók a határokon átívelő módon szabadon együttműködhessenek egymással, és hogy a vállalkozások képesek legyenek teljes mértékben kihasználni a belső piac lehetőségeit, különösen a közös szabványok meghatározása és az együttműködés jogi és adóügyi akadályainak felszámolása útján. E célkitűzések megvalósítása érdekében az Unió a tagállamokban végzett tevékenységeket kiegészítő alábbi tevékenységeket folytatja: a) kutatási, technológiafejlesztési és demonstrációs programok végrehajtása a vállalkozásokkal, kutatási központokkal és egyetemekkel való és az azok közötti együttműködés előmozdításával; b) a harmadik országokkal és nemzetközi szervezetekkel történő együttműködés előmozdítása az uniós kutatás, technológiai fejlesztés és demonstráció területén; c) az uniós kutatási, technológiafejlesztési és demonstrációs tevékenységek eredményeinek terjesztése és hasznosítása; d) az uniós kutatók képzésének és mobilitásának ösztönzése. (A Szerződés 179. és 180. cikke)

Célkitűzés Az Ügynökség célja a 7. KP keretében rábízott programoknak (az „Emberi erőforrás” programnak, a „Kapacitások” program keretében történő kkv-intézkedéseknek, és az „Együttműködés” program „Világűr” és „Biztonság” témaköreinek) a hatékony és eredményes irányítása, a kutatási közösség számára hatékony és eredményes szolgáltatások nyújtása, valamint a 7. KP keretén belül a megfelelő bizottsági részlegeknek központi támogató szolgáltatás nyújtása az „Együttműködés”, a „Kapacitások” és az „Emberi erőforrás” különprogramok valamennyi területén. A hatékony és eredményes programvégrehajtást tekintve az Ügynökségnek – mint az Európai Kutatási Térség támogatójának – a célja a projektirányítás javítása, a végső kedvezményezettekkel való szoros kapcsolat kialakítása, valamint az Európai Unió számára jelentős nyilvánosság biztosítása.

Feladatok A projektek irányítását tekintve az Ügynökség a következő műveletekre vonatkozóan köt és irányít támogatási szerződéseket: — pályázati felhívások előkészítése és meghirdetése, — a pályázatok értékelése, — támogatási szerződések előkészítése és megkötése, — a projektvégrehajtás felügyelete, beleértve a jelentések és a projekteredmények elfogadását, — az általános költségvetési rendelet 114. cikke (4) bekezdése értelmében a kifizetések, a visszafizettetések, valamint a szankciók végrehajtása, különösen ha a végső kedvezményezettek szintjén történő utólagos ellenőrzéseket követően az elszámolt költségekben hibák feltárására került sor, — utólagos nyilvánosság biztosítása és az eredmények terjesztése. A 7. KP támogató szolgáltatásait tekintve az Ügynökség a következő feladatokat látja el: — a pályázati felhívásokhoz nyújtott adminisztratív támogatás, — a pályázatok elektronikus úton történő fogadásának irányítása, — támogatás nyújtása a távértékelésekhez és a helyszíni értékelésekhez, — a nevezési okmányok elkészítéséhez nyújtott támogatás és kifizetés folyósítása a szakértőknek, — a 7. KP résztvevőit tartalmazó központi adatbázis (Unique Registration Facility, Egységes Regisztrációs Rendszer, URF) kezelése, beleértve a kiválasztott kedvezményezettek pénzügyi kapacitásának ellenőrzéséhez nyújtott támogatást, — a Kutatási Tájékoztató Szolgálat irányítása.

1. Irányítóbizottság A Bizottság által kinevezett öt tagból áll. A Bizottság jóváhagyását követően az Irányítóbizottság fogadja el az Ügynökség szervezeti ábráját és éves munkatervét. Ezenkívül szintén ez a bizottság fogadja el az Ügynökség igazgatási költségvetését és éves tevékenységi jelentését. 2. Igazgató Az igazgató, akit az Európai Bizottság nevez ki, az Irányítóbizottsággal együtt irányítja az Ügynökséget, végrehajtja az igazgatási költségvetést, az Ügynökségre bízott feladatoknak megfelelően létrehozza az irányítási és belsőkontroll-rendszereket, valamint elkészíti azokat a jelentéseket, amelyeket a végrehajtó ügynökségnek be kell nyújtania a Bizottság részére. 3. Külső ellenőrzés Európai Számvevőszék. 4. A zárszámadás elfogadásáért felelős hatóság Az Európai Unió Tanácsa javaslata alapján eljáró Európai Parlament.

Operatív költségvetés 811,2 millió EUR kötelezettségvállalási előirányzat, és 679,5 millió EUR kifizetési előirányzat. A Bizottság operatív költségvetését az Ügynökség a Bizottság hatáskör-átruházási határozata alapján hajtja végre. Igazgatási költségvetés 21,6 millió EUR. Az Ügynökség az igazgatási költségvetést önállóan hajtja végre. Létszám 2009. december 31-én: Ideiglenes álláshelyek: a létszámtervben szereplő álláshelyek száma: 88, ebből betöltött: 72. Szerződéses alkalmazottak: a létszámtervben szereplő álláshelyek száma: 261, ebből betöltött 2009. december 31-én: 238. Teljes létszám: amely foglalkozási terület szerint a következőképpen oszlik meg: — programirányítás: 169 — a 7. KP-t támogató szolgálatok 73 — adminisztratív feladatok: 69